作者:黃師參
標題:沁園春
內容:谷口高人，偶溯明河，近尺五天。見紫霄宮闕，空中突兀，玉皇姬侍，雲裡蹁躚。滴露研朱，披肝作紙，細寫靈均孤憤篇。排雲叫，奈大鈞不管，沙界三千。語高天上驚傳。早斥去人間伴謫仙。念赤城丹籍，香名空在，蓬萊弱水，欲到無緣。還倚枯槎，飄然歸去，回首清都若個邊。家山好，有一灣風月，小小漁船。